VSL Sklep III Cp 2012/2024
Sodna praksa višjih sodišč, 2025-01-07

odobritev procesnih dejanj pravdno nesposobne stranke s strani njenega skrbnika - naknadna odobritev procesnih dejanj - zakonito zastopanje pravdno nesposobne stranke - zastopanje po zakonitem zastopniku - pravilno zastopanje v postopku - vloga brez pravnih učinkov - ugotovitev dejstva - fikcija umika pritožbe - pravdna sposobnost stranke - procesna sposobnost stranke - imenovanje novega skrbnika

Če so pomanjkljivosti v zvezi z zastopanjem pravdno nesposobne osebe odpravljive, sodišče ukrene, kar je treba, da bo pravdno nesposobna stranka pravilno zastopana. Navedeni 81. člen ZPP določa izjemo od splošnega pravila, da pravdno stranko zastopa zakoniti zastopnik, ki zanjo opravlja pravdna dejanja, ki jo je zato treba razlagati ozko. To pomeni, da se ta določba uporablja zgolj v primerih, ko zakoniti zastopnik še ni seznanjen s postopkom. Ko pa se s postopkom seznani, pa je zakoniti zastopnik tisti, ki je dolžan skrbeti za pravice in interese pravdno nesposobne stranke. Zato sodišče dejanj, ki jih opravi pravdno nesposobna oseba, ne pošilja zakonitemu zastopniku v odobritev. Dejanje, ki ga opravi procesno nesposobna oseba sama, je obremenjeno s pomanjkljivostjo, ki je ni mogoče odpraviti z naknadno odobritvijo zakonitega zastopnika.

Vloga pravdno nesposobne osebe nima pravnih učinkov. Ker ne gre za nobenega izmed položajev iz 343. člena ZPP, sodišče takšne vloge ne zavrže, temveč zgolj ugotovi obstoječe pravno dejstvo.

Ugotovi se, da pritožba tožnika nima pravnega učinka.

1. Z izpodbijanim sklepom je sodišče prve stopnje pritožbo tožnika zoper sklep z dne 2. 10. 2024, vloženo na sodišče 7. 10. 2024, štelo za umaknjeno.

2. Zoper navedeni sklep je tožnik vložil pravočasno pritožbo iz vseh pritožbenih razlogov. Pritožbenemu sodišču predlaga, da izpodbijani sklep odpravi in odloči o umaknjeni pritožbi ter zadevo vrne v nadaljevanje postopka drugemu prvostopenjskemu sodišču. Navaja, da je iz spisa razvidno, da je 28. 10. 2024 zaprosil za taksno in stroškovno oprostitev. O njegovi prošnji za brezplačno pravno pomoč še ni bilo odločeno. Zanjo in za taksno oprostitev izpolnjuje pogoje.

4. Sposobnost biti stranka in procesna sposobnost sta procesni predpostavki, na kateri pazi sodišče ves čas postopka po uradni dolžnosti (80. člen Zakona o pravdnem postopku

). Pravdna oziroma procesna sposobnost je sposobnost stranke, da samostojno in veljavno opravlja procesna dejanja. Procesno sposobna je tista stranka, ki je poslovno popolnoma sposobna (prvi odstavek 77. člena ZPP). Stranka, ki nima procesne sposobnosti, v postopku ne more nastopati sama, temveč jo zastopa njen zakoniti zastopnik, ki je lahko določen z zakonom ali z aktom, ki ga izda organ, pristojen za socialne zadeve, na podlagi zakona (78. člen ZPP).

5. Tožniku je za zastopanje v postopku postavljena skrbnica A. A. Če skrbnik svojih dolžnosti ne more več opravljati, se lahko imenuje novega skrbnika, kar je treba urediti v ustreznem postopku, do menjave skrbnika pa je naloge dolžna opravljati postavljena skrbnica. Skrbnica tožnika glede na podatke spisa v času vložitve predmetne pritožbe ni bila razrešena in drug skrbnik tožniku ni bil postavljen.

6. Če so pomanjkljivosti v zvezi z zastopanjem pravdno nesposobne osebe odpravljive, sodišče ukrene, kar je treba, da bo pravdno nesposobna stranka pravilno zastopana. Navedeni 81. člen ZPP torej določa izjemo od splošnega pravila, da pravdno stranko zastopa zakoniti zastopnik, ki zanjo opravlja pravdna dejanja, ki jo je zato treba razlagati ozko. To pomeni, da se ta določba uporablja zgolj v primerih, ko zakoniti zastopnik še ni seznanjen s postopkom. Ko pa se s postopkom seznani, kar je tudi konkretni primer, pa je zakoniti zastopnik tisti, ki je dolžan skrbeti za pravice in interese pravdno nesposobne stranke. Zato sodišče dejanj, ki jih opravi pravdno nesposobna oseba, ne pošilja zakonitemu zastopniku v odobritev. Za to namreč ni zakonske podlage. Dejanje, ki ga opravi procesno nesposobna oseba sama, je torej obremenjeno s pomanjkljivostjo, ki je ni mogoče odpraviti z naknadno odobritvijo zakonitega zastopnika.

7. Vloga pravdno nesposobne osebe nima pravnih učinkov. Ker ne gre za nobenega izmed položajev iz 343. člena ZPP, sodišče takšne vloge niti ne zavrže, temveč zgolj ugotovi obstoječe pravno dejstvo.

Uradni list RS, št. 26/1999, s spremembami in dopolnitvami, v nadaljevanju ZPP.

Prim. Sklep VS RS II DoR 322/2021 z dne 11. 8. 2021, sklep VS RS II DoR 72/2021 z dne 7. 4. 2021, sodba in sklep VSL II Cp 1350/2015 z dne 30. 9. 2015.

Enako tudi npr. sklep VS RS II DoR 341/2015 z dne 7. 1. 2016, sklep VSL II Cp 1783/2018 z dne 28. 11. 2018 in sklep VSL II Cp 848/2019 z dne 12. 6. 2019.

Zakon o pravdnem postopku (1999) - ZPP  - člen 77, 77/1, 78, 80, 81, 343

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.